L 111/4
EL
Επίσημη Εφημερίδα της Ευρωπαϊκής Ένωσης
26.4.2023
(14)
Ο στόχος μείωσης των εκπομπών αερίων του θερμοκηπίου για το 2030 που ορίζεται στον κανονισμό (ΕΕ) 2018/842 χρειάζεται να αναθεωρηθεί για κάθε κράτος μέλος.
Η μεθοδολογία που θα χρησιμοποιηθεί για την αναθεώρηση των εθνικών στόχων μείωσης των εκπομπών αερίων του θερμοκηπίου για το 2030 θα πρέπει να είναι η ίδια με αυτήν που χρησιμοποιήθηκε κατά την έκδοση του κανονισμού (ΕΕ) 2018/842, βάσει της οποίας οι εθνικές συνεισφορές καθορίστηκαν σύμφωνα με τις διαφορετικές ικανότητες και ευκαιρίες οικονομικής αποδοτικότητας στα κράτη μέλη, ώστε να διασφαλιστεί δίκαιος και ισόρροπος καταμερισμός της προσπάθειας.
Ο στόχος μείωσης των εκπομπών αερίων του θερμοκηπίου για κάθε κράτος μέλος έως το 2030 θα πρέπει, επομένως, να καθοριστεί σε σχέση με το επίπεδο των εκπομπών αερίων του θερμοκηπίου του 2005 του σχετικού κράτους μέλους που καλύπτονται από τον εν λόγω κανονισμό, όπως επανεξετάστηκε δυνάμει του άρθρου 4 παράγραφος 3 αυτού, εξαιρουμένων των εξακριβωμένων εκπομπών αερίων του θερμοκηπίου από εγκαταστάσεις που λειτουργούσαν το 2005 και που συμπεριλήφθηκαν στο ΣΕΔΕ της ΕΕ μόνο μετά το 2005.
(15)
Κατά συνέπεια, από το έτος έναρξης ισχύος του παρόντος κανονισμού, απαιτούνται νέα δεσμευτικά εθνικά όρια, εκπεφρασμένα σε ετήσια δικαιώματα εκπομπών.
Τα όρια αυτά θα οδηγήσουν σταδιακά στην επίτευξη του στόχου κάθε κράτους μέλους για μείωση των εκπομπών αερίων του θερμοκηπίου έως το 2030.
Διατηρούνται τα ετήσια όρια για τα έτη που προηγούνται του έτους έναρξης ισχύος του παρόντος κανονισμού, τα οποία ορίζονται στην εκτελεστική απόφαση (ΕΕ) 2020/2126 της Επιτροπής (12).
(16)
Η πανδημία της COVID-19 και ο επιθετικός πόλεμος της Ρωσίας κατά της Ουκρανίας επηρεάζουν την οικονομία της Ένωσης και το επίπεδο των οικείων εκπομπών αερίων του θερμοκηπίου σε βαθμό που δεν μπορεί ακόμη να ποσοτικοποιηθεί πλήρως.
Από την άλλη πλευρά, η Ένωση αναπτύσσει μια δέσμη κινήτρων μεγαλύτερη από ποτέ και επιταχύνει τη μετάβαση από τα ορυκτά καύσιμα, η οποία έχει επίσης πιθανό αντίκτυπο στο επίπεδο των εκπομπών αερίων του θερμοκηπίου.
Εξαιτίας των εν λόγω αβεβαιοτήτων και άλλων απρόβλεπτων γεγονότων που έχουν αντίκτυπο στις εκπομπές αερίων του θερμοκηπίου, είναι σκόπιμο να επανεξεταστούν τα δεδομένα για τις εκπομπές το 2025 και, εάν είναι αναγκαίο, να επικαιροποιηθούν, το ίδιο έτος, τα ετήσια δικαιώματα εκπομπών για τα έτη 2026 έως 2030.
Η εν λόγω επικαιροποίηση θα πρέπει να βασιστεί σε διεξοδική επανεξέταση των δεδομένων των εθνικών απογραφών που θα πραγματοποιηθεί από την Επιτροπή, προκειμένου να προσδιοριστεί ο μέσος όρος των εκπομπών αερίων του θερμοκηπίου κάθε κράτους μέλους κατά τα έτη 2021, 2022 και 2023.
(17)
Σύμφωνα με τον κανονισμό (ΕΕ) 2021/1119, ύψιστη προτεραιότητα θα πρέπει να δοθεί στις μειώσεις των άμεσων εκπομπών αερίων του θερμοκηπίου, που θα χρειαστεί να συμπληρώνονται από αυξημένες απορροφήσεις άνθρακα προκειμένου να επιτευχθεί η κλιματική ουδετερότητα.
Στον κανονισμό (ΕΕ) 2021/1119 αναγνωρίζεται ότι οι καταβόθρες άνθρακα περιλαμβάνουν φυσικές και τεχνολογικές λύσεις.
Είναι σημαντικό να τεθεί σε εφαρμογή ένα ενωσιακό σύστημα για την πιστοποίηση των απορροφήσεων άνθρακα που αποθηκεύονται με ασφάλεια και μόνιμα και επιτυγχάνονται μέσω τεχνολογικών λύσεων, το οποίο θα παρέχει σαφήνεια στα κράτη μέλη και στους φορείς της αγοράς για την ενίσχυση των εν λόγω απορροφήσεων άνθρακα.
Όταν τεθεί σε εφαρμογή ένα τέτοιο σύστημα πιστοποίησης, θα μπορέσει να πραγματοποιηθεί ανάλυση σχετικά με τη λογιστική καταγραφή των εν λόγω απορροφήσεων άνθρακα βάσει του ενωσιακού δικαίου.
(18)
Προκειμένου να δοθούν κίνητρα για ταχύτερη ανάληψη δράσης και να διασφαλιστεί περαιτέρω η περιβαλλοντική ακεραιότητα, είναι αναγκαίο και σκόπιμο να μειωθούν τα ανώτατα όρια για τον δανεισμό και την αποταμίευση ετήσιων δικαιωμάτων εκπομπών για ολόκληρη την περίοδο από το 2021 έως το 2030.
Από την άλλη μεριά, τα κράτη μέλη θα πρέπει να είναι σε θέση να μειώσουν σταδιακά τις οικείες εκπομπές αερίων του θερμοκηπίου και να επιτύχουν τους αυξημένους εθνικούς στόχους τους για μείωση των εκπομπών αερίων του θερμοκηπίου με ορίζοντα το 2030 με οικονομικά αποδοτικό τρόπο.
Λαμβανομένων υπόψη των νέων και αυστηρότερων ετήσιων δικαιωμάτων εκπομπών που απαιτούνται με βάση τον παρόντα κανονισμό, είναι σκόπιμο να αυξηθούν τα υφιστάμενα ανώτατα όρια για τις μεταβιβάσεις ετήσιων δικαιωμάτων εκπομπών μεταξύ των κρατών μελών.
Η δυνατότητα μεταβίβασης ετήσιων δικαιωμάτων εκπομπών προωθεί τη συνεργασία μεταξύ των κρατών μελών, επιτρέποντάς τους να επιτύχουν τους στόχους τους για μείωση των εκπομπών αερίων του θερμοκηπίου με οικονομικά αποδοτικό τρόπο, με παράλληλη διατήρηση της περιβαλλοντικής ακεραιότητας.
Θα πρέπει να διασφαλίζεται η διαφάνεια αυτών των μεταβιβάσεων, ώστε να διενεργούνται κατά τρόπο που εξυπηρετεί αμφότερα τα κράτη μέλη, μεταξύ άλλων με τη διενέργεια πλειστηριασμού, με τη χρήση μεσαζόντων της αγοράς που δρουν βάσει πρακτορείου, μέσω διμερών διευθετήσεων ή με τη χρήση ηλεκτρονικής διεπαφής με στόχο τη διευκόλυνση της ανταλλαγής πληροφοριών σχετικά με σκοπούμενες μεταβιβάσεις και τη μείωση του κόστους των συναλλαγών.
(12) Εκτελεστική απόφαση (ΕΕ) 2020/2126 της Επιτροπής, της 16ης Δεκεμβρίου 2020, σχετικά με τον καθορισμό των ετήσιων δικαιωμάτων εκπομπών των κρατών μελών για την περίοδο από το 2021 έως το 2030 σύμφωνα με τον κανονισμό (ΕΕ) 2018/842 του Ευρωπαϊκού Κοινοβουλίου και του Συμβουλίου (ΕΕ L 426 της 17.12.2020, σ. 58).